
	R O M Â N I A

Judetul Timis

Municipiul  Timisoara

Directia  Fiscala a Municipiului Timisoara

Timisoara, B-dul C.D. Loga nr.1, C.I.F. 21666630,

tel/fax 0256-293606, www.primariatm.ro
	

	Nr.____________________ din________ 2009,  
	APROBAT

PRIMAR

DR. ING. GHEORGHE CIUHANDU


REFERAT
privind acordarea scutirii la plata impozitului pe clădiri pentru anul 2009 aferent imobilului situat în Timişoara, Strada Chevereşului  nr.6
SOCIETĂŢII DE CARITATE BEULA
În conformitate cu prevederile art.250 alin.(1) pct.19 din Legea nr.571/2003 privind codul fiscal, modificată, nu se datorează impozit, prin efectul legii, pentru clădirile utilizate pentru activităţi social umanitare, de către asociaţii, fundaţii şi culte, potrivit hotărârii consiliului local.


Societatea de Caritate BEULA depune la Direcţia Fiscală a Municipiului Timişoara cererea înregistrată sub nr.E22009-000639/13.01.2009, prin care solicită acordarea scutirii de la plata impozitului datorat bugetului local al Municipiului Timişoara pentru anul 2009, aferent imobilului din proprietatea sa, situat în Timişoara, Str. Chevereşului nr.6.

Din Statutul asociaţiei autentificat sub nr.29/12.11.2007, s-a constatat că societatea nu poate beneficia de scutire la plata impozitelor şi taxelor locale în temeiul prevederilor art.285 alin.(1) litera „c” , întrucât nu are ca unică activitate acordarea gratuită de servicii sociale în unităţi specializate care asigură găzduire, îngrijire socială şi medicală, asistenţă, ocrotire, activităţi de recuperare, reabilitare şi inserţie socială pentru copil, familie, persoane cu handicap, persoane vârstnice, precum şi pentru alte persoane aflate în dificultate, în condiţiile legii.
Potrivit prevederilor art.3 din Statutul asociaţiei, aceasta îşi propune realizarea unui scop nelucrativ, nepatrimonial, în principal constând în organizarea, susţinerea şi desfăşurarea de activităţi de educaţie permanentă pentru viaţă, în vederea afirmării demnităţii umane a fiecărei persoane indiferent de rasă, naţionalitate, sex, clasă socială, religie sau vârstă, prin promovarea iubirii creştine, a dreptăţii, libertăţii, solidarităţii umane şi a valorilor civice, etice, morale şi ale democraţiei.
Art.4 din Statut prevede că asociaţia va urmări realizarea scopurilor propuse prin următoarele acţiuni ce constituie obiectul său de activitate:

· organizarea de seminarii, cursuri, întruniri interculturale şi interconfesionale, conferinţe pe diverse tematici;
· asistenţă socială în vederea integrării sociale sau reintegrării sociale a persoanelor ce părăsesc instituţiile de ocrotire a copilului, de corecţie, familiile de plasament sau naturale, comunităţile locale de provenienţă;

· consiliere, terapie sistemică, psihoterapie (familială) şi mediere în conflict şi criză;

· organizarea de acţiuni umanitare prin acordarea de ajutoare materiale, financiare şi de asistenţă socială copiilor instituţionalizaţi, orfanilor, copiilor străzii, familiilor tinere şi persoanelor cu situaţia financiară precară sau aflate în nevoi materiale şi altor instituţii de ocrotire a persoanelor cu nevoi speciale;

· acordarea de burse şi alte ajutoare financiare tinerilor în vederea creşterii, pregătirii profesionale, recalificării sau specializării primind şi administrând donaţii şi ajutoare financiare fin ţară şi străinătate;

· organizarea, susţinerea şi înfiinţarea de tabere de vacanţă, tabere pentru tineret, centre cultural educative precum şi organizarea de concursuri tematice, excursii, raliuri, spectacole şi concerte de muzică şi poezie sacră şi alte acţiuni;

· facilitarea schimburilor interculturale a cooperării internaţionale şi a acţiunilor de dezvoltare comunitară şi protecţia mediului în construcţia europeană şi internaţională şi realizarea de parteneriate cu organizaţii similare nonguvernamentale şi instituţii publice;
· organizarea şi susţinerea activităţilor de educaţie creştină în instituţii de ocrotire a copilului, tinerilor, centre de corecţie şi penitenciare, spitale, azile de bătrâni, unităţi militare şi locuri publice cu respectarea legilor în vigoare;

· susţinerea materială şi financiară pentru construcţia, renovarea bisericilor şi a altor instituţii de ocrotire a persoanelor cu nevoi speciale;

· asociaţia va organiza şi alte activităţi necesare realizării scopului propus cu respectarea legislaţiei în vigoare;

· asociaţia va organiza colectarea de ajutoare umanitare şi fonduri în acest scop din ţară şi străinătate şi va căuta sponsori pentru finanţarea acţiunilor proprii şi va cultiva şi extinde contacte cu asociaţii şi instituţii cu scopuri similare;

· colaborarea cu alte persoane juridice, fizice precum şi cu organele de stat locale şi centrale în îndeplinirea scopului propus.

Având în vedere declaraţia pe proprie răspundere a reprezentantului asociaţiei, D-na Kilmister Magdalena, conform căreia asociaţia nu desfăşoară activităţi economice şi nu folosesc imobilul pentru care se solicită acordarea scutirii pentru nici un fel de profit. considerăm că societatea se încadrează în prevederile art.250 alin.(1) pct.19 din Legea nr.571/2003 privind codul fiscal, modificată, invocat mai sus.

Având în vedere cele de mai sus,

PROPUNEM:


Acordarea scutirii la plata impozitului pe clădiri în sumă de 18.234 lei, datorat bugetului local al Municipiului Timişoara pentru anul 2009, Societăţii de Caritate BEULA, pentru clădirea situată în Timişoara, str. Chevereşului nr.6, CF nr.1446, nr. cadastral 562/3.

DIRECTOR EXECUTIV

EC. ADRIAN BODO

AVIZAT JURIDIC

MIRELA LASUSCHEVICI
